Søren Gade (V), 2005-06-02:
Forslag til folketingsbeslutning nr. B 32 lægger op til at samle kystrednings- og kontrolressourcerne for de danske farvande under en ny maritim styrelse med fokus på kystbevogtning.
Tanken i forslaget er, at den maritime styrelse strategisk skal underlægges Søværnets Operative Kommando.
Regeringen deler den opfattelse, at det er vigtigt, at vi har en styrket og koordineret indsats vedrørende sikkerheden i og kontrollen med de danske farvande af hensyn til beskyttelsen af havmiljøet og menneskeliv til søs.
Det er klart, at der skal være rene linjer omkring de operative forhold.
Der skal være en enkel og klar struktur, men det er ikke regeringens opfattelse, at det mest optimale resultat kan nås ved at etablere en ny styrelse.
Under behandlingen af dette forslag har jeg haft kontakt til Storbritannien, Holland, Polen, Tyskland og Sverige.
Ingen af disse lande har samlet de maritime opgaver under én myndighed.
En række af landene har valgt at oprette koordinerende organer, hvor de involverede ministerier og styrelser deltager.
Langt hovedparten af statens skibe i Danmark er i dag samlet under Forsvarsministeriets område.
Det betyder, at næsten alle de operative maritime opgaver, som er nævnt af forslagsstillerne, i dag udføres under én myndighed, nemlig Søværnets Operative Kommando.
Dermed er der allerede etableret en klar og enkel struktur på det operative område.
Ud over de operative opgaver er der en række rent administrative opgaver knyttet til området.
Uagtet disse administrative opgaver ikke er nævnt i forslaget, vil jeg for en god ordens skyld gerne understrege, at det er regeringens opfattelse, at disse ikke løses bedre ved at blive inkorporeret i en ny styrelse.
Opgaverne løses bedst der, hvor de er i dag, der, hvor de er forankrede, og hvor man har den fornødne ekspertise og erfaring.
Som eksempel herpå finder regeringen, at Søfartsstyrelsen fortsat skal fastsætte tekniske regler for skibets indretning og konstruktion og forhandle disse internationalt.
Som et eksempel på et forbilledligt samarbejde inden for det administrative område vil jeg gerne nævne et igangsat projekt vedrørende etablering af et fælles informations- og rapporteringssystem kaldet PortNet.
Systemet påtænkes anvendt af havne, redere, skibe, skibsmæglere, Told og Skat, Søfartsstyrelsen, Fiskeridirektoratet, Politiet, Søværnet, Kystdirektoratet og Farvandsvæsenet.
Endelig er der ifølge beslutningsforslaget behov for at sikre en koordineret indsats, hvilket oprettelsen af den foreslåede styrelse skulle kunne sikre.
Det har hele tiden været regeringens opfattelse, at det er af største vigtighed at have en tæt og effektiv koordination af indsatsen mellem de forskellige myndigheder på det maritime område.
Derfor har regeringen allerede iværksat en lang række tiltag.
Som eksempel kan jeg nævne, at regeringen i efteråret 2003 nedsatte et tværministerielt udvalg, som ud over mit eget ministerium også talte Udenrigsministeriet, Miljøministeriet, Finansministeriet, Økonomi- og Erhvervsministeriet.
Udvalget skulle komme med forslag til initiativer til beskyttelse af de danske farvande og kystnære områder.
På baggrund af rapporten vedtog regeringen i maj 2004 en handlingsplan, der skal øge brugen af lods og styrke overvågning af sejladssikkerheden.
Et vigtigt led i den handlingsplan er, at der skal ske en øget systematisk informationsudveksling på det maritime område mellem de involverede myndigheder.
Herudover er der indgået en aftale om en klar ansvarsfordeling mellem Forsvarsministeriet og Økonomi- og Erhvervsministeriet på den del af det maritime område, vi har ansvaret for.
Aftalen indebærer bl.a., at jeg overtager hele lodsområdet, som tidligere har været delt imellem os.
Aftalen vil give en mere effektiv og mindre bureaukratisk arbejdsdeling.
Fremover vil det eksempelvis kun være én myndighed, nemlig Søværnets Operative Kommando, der fungerer som kyststaben Danmarks kontaktpunkt til skibsfarten.
Her skal parterne løbende drøfte samarbejdet og eventuelle uklarheder, så de kan blive fanget i tide.
Med aftalen er der fastlagt en klar ansvarsfordeling på det maritime område imellem økonomi- og erhvervsministeren og mig selv.
Dette sammenholdt med en snarlig etablering af samarbejdsorganet vil sikre en effektiv varetagelse af de hurtigt voksende kyststatsopgaver.
Jeg vil også gerne fremhæve oprettelsen af en enhed under Søværnets Operative Kommando, kaldet Maritime Assistance Service, i daglig tale benævnt MAS.
MAS blev oprettet i februar 2004, og formålet er at fungere som kontaktpunkt til skibsfarten.
Etableringen af MAS sikrer således, at Søværnets Operative Kommando løbende har den nødvendige kontakt med skibe, der passerer danske farvande.
Samlet er det derfor min opfattelse, at vi med handlingsplanen om øget brug af lodser og styrket overvågning af sejladssikkerheden med samling af lodsområdet under én myndighed og med etablering af MAS er godt rustet til at løse opgaverne på det maritime område.
Før jeg slutter, vil jeg også gerne nævne et par andre områder, hvor opgaverne – selv om de ikke er samlet under én myndighed – faktisk løses effektivt gennem et konstruktivt samarbejde mellem flere myndigheder.
Det gælder bl.a. bekæmpelsen af kriminalitet i relation til den maritime sektor.
Jeg kan i den sammenhæng pege på »Projekt Bornholm«, som er et samarbejde etableret mellem politiet, Told og Skat og forsvaret med henblik på at løse den grænseoverskridende kriminalitet.
Et andet initiativ på dette område er etablering af en national operativ stab, som i særlige situationer kan aktiveres og være en ramme for koordination af den samlede statslige indsats i forbindelse med håndtering af større hændelser og katastrofer f.eks. i forbindelse med større katastrofer til søs.
Der er således også i disse situationer skabt en hensigtsmæssig ramme for koordination af respektive ressortmyndigheders indsats på det maritime område.
Afslutningsvis skal jeg pege på, at det er vigtigt for regeringen at understrege det, som også det tværministerielle udvalg til fremme af sejladssikkerheden har peget på, nemlig at beskyttelsen af vore farvande og kystnære områder ikke er en opgave, der kan afsluttes en gang for alle.
Der skal bestandig ske nytænkning i lyset af udviklingen.
Derfor lægger regeringen også vægt på, at alle relevante myndigheder til stadighed er opmærksomme på muligheder for forbedring i både opgavevaretagelsen og i samarbejdet.
Som jeg har redegjort for, har regeringen på det maritime område arbejdet for at effektivisere de forskellige ministeriers og myndigheders fælles indsats.
Det er formålstjenligt, at de operative opgaver løses af så få som muligt.
Hvad angår de administrative opgaver, finder vi heller ikke behov for ændringer.
Samtidig finder vi intet belæg for, at opgaverne i dag med den nuværende struktur ikke varetages på tilfredsstillende måde.
På trods af at regeringen naturligvis ikke er uenig i forslagsstillernes holdning til beskyttelse af havmiljøet og menneskeliv til søs,
finder vi ikke behov for at etablere nye organisatoriske enheder eller afholde de omkostninger, der måtte være forbundet hermed.
Konklusionen bliver derfor, at regeringen ikke kan støtte beslutningsforslag nr. B 32.